ORDE do 3 de outubro de 2007 sobre aprobación definitiva do Plan Xeral de Ordenación Municipal do Concello de Santiago de Compostela (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 22/10/2007

I. Antecedentes.
I.1. O vixente Plan Xeral de Ordenación Urbana do Concello de Santiago de Compostela foi aprobado definitivamente o 26-4-1990. O 20-7-1994 aprobouse unha modificación do PXOU, para a adaptación das súas determinacións ás normas provinciais aprobadas no ano 1991.
I.2. Con data do 25-4-2005 emitiuse informe previo á aprobación inicial, de acordo co previsto no artigo 85.1º da Lei 9/2002, do 30 de decembro, de ordenación urbanística e protección do medio rural de Galicia.
I.3. O Concello de Santiago de Compostela aprobou inicialmente o plan o día 26-5-2005, e o someteu a información pública mediante anuncios nos xornais La Voz de Galicia e El Correo Gallego (en ambos os dous, o día 20-6-2005) así como no Diario Oficial de Galicia nº 117, do 20 de xuño. Simultaneamente déuselle audiencia aos concellos de Trazo, O Pino, Oroso, Ames, Val do Dubra, Vedra, Teo e Boqueixón. Así mesmo, solicitáronse informes da Consellería de Medio Ambiente e Desenvolvemento Sostible, da Consellería de Cultura e Deportes, da Deputación Provincial da Coruña, de Augas de Galicia e da Confederación Hidrográfica do Norte, á Consellería de Política Territorial, Obras Públicas e Transportes e ao Ministerio de Fomento -en relación ás súas competencias en materia de estradas, ferroviarias e de aviación civil-, ao Ministerio de Defensa e á Subdelegación do Goberno na Coruña, área de Industria e Enerxía.
I.4. En cumprimento da lexislación sectorial vixente emitíronse os seguintes informes:
a) En materia de estradas, da Consellería de Política Territorial, Obras Públicas e Transportes (Dirección Xeral de Obras Públicas), informe do 31-7-2006.
A Dirección Xeral de Estradas do Ministerio de Fomento, tras un primeiro informe desfavorable do 25-8-2005, emite informe favorable do 20-7-2006 excepto os novos enlaces previstos coas autoestradas AP-9 e AP-53, os que informa desfavorablemente.
b) En materia de patrimonio cultural, tras a emisión de informes desfavorables do 25-8-2005 e do 27-7-2006 a Dirección Xeral de Patrimonio Cultural emite informe favorable o 14-2-2007, establecendo unha serie de condicións.
c) En materia aeroportuaria, tras un primeiro informe emitido pola entidade pública Aeroportos Españois e Navegación Aérea (AENA) o 20-7-2005, do que posteriormente deu traslado a Secretaría Xeral do Ministerio de Fomento o 26-9-2005 de carácter desfavorable, a Dirección Xeral de Aviación Civil do Ministerio de Fomento emite informe o 11-7-2006 establecéndose nel unha serie de observacións e correccións que condiciona o seu carácter favorable a súa cumprimentación previa á aprobación definitiva.
d) Informe de 15-7-2005, do organismo autónomo Augas de Galicia.
e) Informe do 30-3-2006, da área de industria e enerxía da Subdelegación do Goberno da Coruña.
f) Informe do 24-11-2006, da Subdirección Xeral de Infraestruturas e Normativa Técnica do Ministerio de Industria, Turismo e Comercio, en materia de comunicacións electrónicas.
Así mesmo, consta no expediente certificación da secretaria municipal da non recepción dos informes solicitados, dentro do prazo legal, correspondentes á Deputación Provincial da Coruña, de Renfe e do Ministerio de Defensa.
I.5. Os servizos técnicos e xurídicos emitiron informe en data 27-7-2006.
I.6. O Pleno do Concello de Santiago de Compostela aprobou provisionalmente o plan o 31-7-2006.
I.7. O expediente municipal foi remitido a esta consellería para resolver sobre a súa aprobación definitiva, tendo entrada no rexistro desta en data 14-11-2006 -r.e. 26841-.
I.8. En virtude do previsto no artigo 85.5º da Lei 9/2002, e logo de examinar con carácter previo a integridade documental tanto do proxecto como do expediente e das actuacións realizadas, requiriuse con data do 13-12-2006 -data de entrada no concello do 14-12-2006, r.e. 58112- ao Concello de Santiago de Compostela para que emendase as deficiencias observadas na documentación presentada e no expediente administrativo.
No devandito requirimento, así mesmo, comunicóuselle ao concello a necesidade de suxeitarse ás estipulacións da Lei 9/2006, do 28 de abril, sobre avaliación dos efectos de determinados planes e programas no ambiente.
I.9. Este requirimento foi atendido polo concello con data do 22-12-2006 -r.e. 30599- coa presentación da documentación requirida, agás a acreditación do sometemento do Plan xeral a avaliación ambiental estratéxica.
Con data do 17-1-2007 -entrada no concello o día 22-1-2007, r.e. 3091- notifícaselle novamente ao Concello de Santiago de Compostela a necesidade de someter o Plan xeral a avaliación ambiental estratéxica conforme ao disposto na Lei 9/2006.
I.10. Mediante escrito do 3-7-2007 -r.e. 14031 do 4-7-2007- achega o concello a Resolución do 2-7-2007, da Dirección Xeral de Desenvolvemento Sostible (Consellería de Medio Ambiente e Desenvolvemento Sostible), pola que se declara a inviabilidade do sometemento do Plan Xeral de Ordenación Municipal do Concello de Santiago de Compostela aos trámites previstos no artigo 7 da Lei 9/2006, coa condición suspensiva da verificación por parte da Consellería de Política Territorial, Obras Públicas e Transportes do cumprimento das consideracións establecidas na resolución citada.
II. Fundamentos xurídico-urbanísticos.
Primeiro.-Segundo o informe da Dirección Xeral de Urbanismo, do 3 de outubro de 2007, detectáronse as seguintes deficiencias:
II.1. Planificación de carácter supramunicipal e previsión de investimentos da Xunta de Galicia:
II.1.1 O sistema viario recollido no Plan xeral debe axustarse ao contido dos proxectos que desenvolven as administracións competentes en materia de estradas, como ocorre no enlace entre a autovía Santiago de Compostela-Bertamiráns-Brión e a AP-9 na Rocha, ou o 4º xiro en Cornes.
II.1.2. No estudo económico do plan non poderán reflectirse como certos os investimentos imputados á Xunta de Galicia para os que non existe a correspondente conformidade (artigo 60.3º da Lei 9/2002). Polo tanto, no que atinxe a esta consellería, as accións de investimentos asignadas pero non fundamentadas en actuacións previstas, deberase entender como meramente indicativas.
II.1.3. O ámbito do SUND-40 debe axustarse á delimitación do proxecto sectorial de incidencia supramunicipal do parque empresarial da Sionlla, que tramita a Consellería de Vivenda e Solo.
II.1.4. De conformidade co establecido nos artigos 47.5º e 53.1º e) da Lei 9/2002, todos os terreos incluídos nas zonas de servizo ferroviario deben cualificarse como sistema xeral de comunicacións.
II.2. Clasificación do solo:
II.2.1. Dos planos de información e ordenación do plan dedúcese que en diversas zonas a clasificación do solo urbano non se axusta aos requisitos que establece o artigo 11 da Lei 9/2002:
a) Nuns casos clasifícanse como solo urbano bolsas de solo en que non queda acreditado que dispoñan dos servizos de acceso rodado, abastecemento de auga, evacuación de augas residuais e subministración de enerxía eléctrica, proporcionados mediante as correspondentes redes públicas con características adecuadas para servir á edificación existente e á permitida polo planeamento, e respecto das que tampouco se xustifica que se atopen consolidadas pola edificación nas dúas terceiras partes dos espazos aptos para iso conforme coa ordenación prevista.
A este respecto cómpre sinalar que non procede a clasificación como solo urbano dos terreos lindeiros polas estradas estatais, autonómicas ou provinciais polo mero feito de que por estas discorran as redes de servizos urbanísticos, é dicir, que pasen por alí circunstancialmente e non como consecuencia da execución do planeamento urbanístico.
b) Terreos que, aínda contando con servizos urbanísticos ou ocupados pola edificación, non están insertos na malla urbana existente, nos termos e condicións do artigo 11.2º da Lei 9/2002. Resultan transcendentes, á hora de aplicar este concepto de malla urbana, as circunstancias que poden ser indicativas de cal sexa o límite real ao que ten chegado de modo ordenado o proceso urbanizador que transforma o solo, dándolle o aspecto e a imaxe que é propia dos asentamentos urbanos. Neste sentido, resultan moi significativos os seguintes aspectos:
-Que se clasifiquen como solo urbano terreos que no vixente Plan Xeral de Ordenación Urbana se atopan clasificados como solo non urbanizable, ou solo urbanizable respecto do que non se aprobou o planeamento de desenvolvemento;
-Que aínda que nalgúns casos existan edificacións illadas, estas se atopan rodeadas de terreos que conservan os seus valores naturais e as súas características (como hortas, matogueiras, árbores e similares), sen ofrecer a imaxe propia dos asentamentos urbanos.
Ademais de todo o anterior, obsérvase que moitos destes terreos que non reúnen os requisitos necesarios para a súa clasificación como solo urbano presentan características similares a outros aos que o plan lles outorga outras clasificacións de solo (núcleo rural, urbanizable ou rústico).
Deseguido relaciónanse os ámbitos aos que se refiren as anteriores consideracións:
* Non dispoñen das redes de servizos as seguintes zonas:
Distrito 1-Nordeste:
-Ámbitos de ordenanza 6 ao sur do SUD-1.
Distrito 2-Sueste:
-Ámbitos de ordenanzas 6 e 12 ao sur do NC-P40.
Distrito 3-Corredor nordeste:
-Ámbito de ordenanza 6 ao noroeste do SUND-5.
-Ámbitos de ordenanza 6A en contacto co ámbito de ordenanza 19 situado ao oeste do SUND-2 (lugar do Queiroal).
-Do ámbito de solo urbano situado ao norte do SUND-2 o que non dá fronte á CP-0701.
-Ámbito de ordenanza 6 ao norte do SUND-5.
-Ámbito de ordenanza 6 no extremo oeste do solo urbano que se estende polas beiras da estrada AC-453, ata o límite co termo municipal de Ames.
Distrito 4-Sudoeste:
-Área de solo urbano non consolidado NC. PERI-2R.
Distrito 5-Corredor oeste:
-Ámbito de ordenanzas 6 e 11 ao sur e oeste de SUND-9.
Distrito 6-Leste:
-Dous ámbitos de ordenanza 6 entre SUND-24 e SUND-25.
-Ámbito de ordenanza 6 ao leste do SUND-26.
-Ámbito de ordenanza 6 e 10A ao norte do SUD-17.
-Ámbito de ordenanza 6A ao norte e nordeste do SUD-16.
-Ámbito de ordenanzas 6 e 11 ao sur do SUD-16.
Distrito 7-Corredor sueste:
-Ámbito completo correspondente ao núcleo de Marrozos (Santa María).
-Ámbitos de ordenanza 6 ao este e ao oeste do SUND-38.
-Extremo leste do núcleo de Aríns.
* Constitúen ámbitos illados, completamente desligados do entramado urbanístico, as seguintes zonas:
Distrito 1-Nordeste:
-Ámbitos sen ordenanza embebidos no PE-2R.
-Ámbitos de ordenanza 5 rodeados polo SUD-1.
-Ámbito de ordenanza 5 entre o SUD-3 e o SUD-2.
Distrito 2-Sueste:
-Ámbito de ordenanza 6 rodeado polo PE-3R.
Distrito 3-Noroeste:
-Ámbitos de ordenanzas 6, 11 e 12 e sen ordenanza en contacto co PE-5 e o PE-9R-A.
-Ámbito de ordenanzas 6 e 11 ao oeste do PE-5bis.
Distrito 6-Corredor leste:
-Ámbito de ordenanzas 6 e 10 ao sur do SUND-23.
Distrito 7-Corredor sueste:
-Ámbito situado ao este do SUND-15 correspondente co núcleo de Porto.
Distrito 8-Corredor norte:
-O ámbito completo situado no lugar de Torre de Marantes.
-O ámbito completo situado no lugar do Forte.
-O ámbito completo situado cara o sur pola N-550 desde Sionlla de Abaixo.
-O ámbito completo situado no lugar de Formarís.
-O ámbito do PERI-4R.
En consecuencia, agás que se incorporen ao Plan xeral documentos xustificativos cos que acreditar a concorrencia dos requisitos que establece o artigo 11 da LOUG, as zonas anteriormente indicadas deberán recibir a clasificación que legalmente corresponda, de conformidade cos artigos 13, 14 ou 15, se é o caso, disposición transitoria 13ª, da Lei 9/2002.
II.2.2. As áreas de expansión de diversos núcleos non se axustan ao disposto no artigo 13 da Lei 9/2002, por afectar terreos que, conforme co establecido polo artigo 32.2º da citada lei, deben ser clasificados como solo rústico de especial protección:
* O plan non achega ningunha xustificación sobre a que fundamentar a exclusión a que fai referencia o segundo parágrafo do artigo 32.2º a) da Lei 9/2002. En consecuencia, agás que se incorpore a citada xustificación, deben clasificarse como solo rústico de protección agropecuaria terreos que de acordo coa información do plan xeral reúnen as características ás que se refire o artigo 32.2º a) da Lei 9/2002 (alta produtividade agrícola ou gandeira, os que actualmente se atopen en labor e conten con aptitudes para a súa produción agrícola, así como os que foron obxecto de concentración parcelaria), situados nas áreas de expansión dos seguintes núcleos: A Sionlla, Marantes, Vila de Fernández, Miramontes, Candelabeira-Tras Vea, As Casas de Arriba-A Igrexa de César-O Castro de César-O Casal, Os Currais, A Figueira, Neiro de Abaixo-Neiro de Arriba, Ramelle, Vilariño de Busto, e A Aldea de Abaixo-A Igrexa da Enfesta-A Torre.
* Deben clasificarse como solo rústico de protección de infraestruturas (artigo 32.2º c) da Lei 9/2002), os terreos afectados polas liñas de edificación da rede ferroviaria situados nas áreas de expansión dos seguintes núcleos: O Barreiro, Aldrei, Ardagán, A Cañoteira, O Sisto-Corexo, Marrociños-Vixoi, O Castro de Busto, Os Currais, Vilariño de Busto e Verdía de Arriba-Estación de Verdía-A Eirexe-Quintáns de Verdía.
* Deben clasificarse como solo rústico de protección de infraestruturas (artigo 32.2º c) da Lei 9/2002) os terreos da área de expansión do núcleo de Codesedas-Xulacasa-Correxíns-Marmancou afectados pola presenza dunha liña eléctrica de alta tensión.
* O plan non achega ningunha xustificación sobre a que fundamentar a redución á que fai referencia o segundo parágrafo do artigo 32.2º d) da Lei 9/2002. En consecuencia, agás que se incorpore a citada xustificación, deberán ser clasificados como solo rústico de protección de augas, segundo o artigo 32.2º d) da Lei 9/2002, os terreos situados na zona de policía dos cursos fluviais ou as súas marxes, nas áreas de expansión dos seguintes núcleos: Codesedas-Xulacasa-Correxíns-Marmancou, As Moas de Arriba, Pousada de Bando (parcela illada dentro da zona de protección de augas), e Verdía de Arriba-Estación de Verdía-A Eirexe-Quintáns de Verdía.
II.2.3. Segundo os datos contidos no estudio do medio rural do plan, no núcleo da Cañoteira de Marrozos non existe ningunha edificación tradicional, polo que, en aplicación do artigo 13 da Lei 9/2002, neste asentamento non se dan as circunstancias para o seu recoñecemento como núcleo rural, polo que deberá establecerse a clasificación que legalmente proceda.
II.2.4. De acordo co disposto no artigo 32.2º c) da Lei 9/2002, deben clasificarse como solo rústico de protección de infraestruturas os terreos destinados á localización de infraestruturas e as súas zonas de afección non susceptibles de transformación, como ocorre cos vencellados ás infraestruturas viarias (existentes e previstas), entre as liñas límite de edificación definida na lexislación de estradas segundo o tipo de vía (téñase en conta neste punto o contido do informe da Dirección Xeral de Obras Públicas desta consellería do 31-7-2006).
Ademais do que xa se indicou ao tratar das áreas de expansión dos núcleos rurais, nas zonas que se indican de seguido o Plan xeral non establece a devandita clasificación de solo rústico de protección de infraestruturas, o que debe ser corrixido:
* Ámbitos de solo urbanizable SUND-20, SUND-22, SUND-25, SUND-27, SUND-29, SUND-30 e SUND-43, no cinturón orbital.
* SUD-16, SUD-17, SUND-16, SUND-17, SUND-28 e SUND-29, na AP-9.
* SUD-1, SUD-3 e SUD-4 na autovía Santiago-Lavacolla.
II.2.5. Na parte leste do SUND-3, no SUND-28 e no SUND-39 danse as circunstancias que expresa o artigo 32.2º b) da Lei 9/2002, polo que nestas zonas, a falta da oportuna xustificación do contrario, debe establecerse a clasificación de solo rústico de protección forestal.
II.2.6. O plan non achega ningunha xustificación a respecto de que os ámbitos de solo urbanizable SUND-1, SUND-2, SUND-4 e SUND-14 abranguen terreos situados dentro da zona de policía de augas (artigo 32.2º d) da Lei 9/2002). Por tanto, de non achegarse tal xustificación, deberá establecerse nos citados terreos a clasificación de solo rústico de protección das augas.
II.2.7. Segundo os planos de información do plan, o SUD-16, o SUD-17, parte do SUND-25, o SUND-28 e o SUND-29, afectan zonas de moi alta fraxilidade visual. A falta da oportuna xustificación no Plan xeral, de conformidade co disposto no artigo 32.2º g), estas zonas deben clasificarse como solo rústico de protección paisaxística.
II.2.8. Os ámbitos de solo urbanizable SUD-16, SUD-17, SUND-10, SUND-11, SUND-21, SUND-22, SUND-25, SUND-29, SUND-34, SUND-37 e SUND-38 reúnen as características a que se refire o artigo 32.2º a) da Lei 9/2002 (alta produtividade agrícola ou gandeira, os que actualmente se atopen en labor e conten con aptitudes para a súa produción agrícola, así como os que foron obxecto de concentración parcelaria), polo que nas devanditas zonas debe establecerse a clasificación de solo rústico de protección agropecuaria (como de feito fai o Plan xeral noutras zonas de características semellantes), agás que se incorpore ao plan a oportuna xustificación, conforme co establecido no segundo parágrafo do artigo 32.2º a) da Lei 9/2002 (tendo presente para este fin o que se apuntou a respecto da clasificación de solo urbano).
Respecto á antedita xustificación que debe incluír o plan para poder clasificar como solo urbanizable terreos que reúnen as características propias do solo rústico de protección agropecuaria, cómpre indicar que a Lei 9/2002 precisa que tal posibilidade queda aberta no caso de que resulten necesarios para o desenvolvemento urbanístico racional, e que tal necesidade non semella darse neste caso, tal como se indica na resolución da Dirección Xeral de Desenvolvemento Sostible do 2 de xullo de 2007, e atendendo ao contido da memoria do Plan xeral, da que se pode deducir que, mesmo prescindindo dos ámbitos citados, a superficie de solo urbanizable clasificada sería racionalmente suficiente para atender ás previsións de desenvolvemento diagnosticadas.
II.2.9. De conformidade co disposto no artigo 13 da Lei 9/2002, o crecemento dos núcleos rurais, de resultar xustificadamente necesario, debe facerse mediante áreas de expansión, que de feito o plan prevé. Polo tanto, e tendo presente o indicado a respecto da clasificación de solo urbano, non ten xustificación a clasificación do ámbito SUND-37.
II.3. Determinacións en solo urbano:
II.3.1. De conformidade co artigo 12 a) da Lei 9/2002, débense incluír na categoría de solo urbano consolidado só aquelas parcelas que xa reúnen a condición legal de soar, ou que a poidan adquirir mediante obras de escasa entidade que se poidan realizar simultaneamente coa edificación ou construción. Pola súa banda, o artigo 16 da Lei 9/2002, define o concepto de soar, especificando que no caso de existir planeamento, as parcelas para seren consideradas soares deben estar urbanizadas de conformidade coas aliñacións, rasantes e normas técnicas establecidas polo plan. Neste Plan xeral inclúense na categoría de solo urbano consolidado diversas zonas nas que se prevé a apertura de novo viario, non susceptible de ser executado simplemente como consecuencia da obriga de urbanización simultánea coa edificación; e tales actuacións non están todas elas recollidas nas actuacións públicas de mellora detalladas na estratexia de desenvolvemento e no estudo económico. As zonas citadas son as
seguintes, referenciadas ás follas do plano nº 2 de ordenación urbanística:
-Sudoeste da folla T7.
-Sur do SUND-34, con ordenanza 6, na folla S8.
-Norte do SUND-4 con ordenanzas 6 e 6A na folla K17.
-Ámbitos de ordenanza 6A ao oeste da estrada á Peregrina (Noroeste da folla I-19).
-Zona de contacto entre as follas K23 (sudeste), K24 e L24.
-Zona central da folla K25 e zona ao sur da folla K24 en continuidade co norte da K25.
-Ordenanza 5 na zona central da folla L26, ao sur do PU-4.
-Zona nordeste da folla D28 (via de unión dos SUND-13 e SUND-14).
-Zonas nordeste e centro da folla G28, ordenanza 5 ao norte do SUND-7.
-Sur da folla F29 (ámbito de ordenanza 6 ao oeste do solo rústico de protección ordinaria no contorno do núcleo de Laraño (San Martiño).
Estas zonas, en consecuencia, deben incluírse na categoría de solo urbano non consolidado, agás que se prevexan as actuacións asistemáticas de urbanización correspondentes na estratexia de desenvolvemento e estudo económico do plan.
II.3.2. De conformidade co que expresa o artigo 12 b) da Lei 9/2002, deben incluírse na categoría de solo urbano non consolidado as áreas de recente urbanización xurdidas á marxe do planeamento. Esta circunstancia dase nas seguintes zonas:
-Ámbito de ordenanza 6 ao oeste do SUNP-2 (follas 21K e 22K do plano nº 2).
-A área de ordenanza 6 que rodea o PE-13R (follas 24I e 25I).
-Áreas de ordenanza 5 en contacto co este do SUD-2 (follas 23M e 24M).
-A área de ordenanza 6 en contacto coa dotación DOC-9 (folla 30K).
II.3.3. Na execución dos ámbitos de solo urbano non consolidado que dispoñen de plan de desenvolvemento aprobado e que o plan xeral mantén en vigor, estarase ao disposto no punto 1 c) da disposición transitoria 1ª da Lei 9/2002.
II.4. Determinacións en solo de núcleo rural:
As delimitacións dos seguintes núcleos superan as distancias máximas referidas no artigo 13 da Lei 9/2002, polo que deben ser corrixidas:
* Superan a distancia correspondente á zona tradicional do núcleo (50 metros): Fontoade-O Lamascal, A Rúa Travesa de Marantes-A Torre de Marantes, Frades, Reboredo, Frais, Xulacasa-Codesedas-Correxíns-Marmancou, Vrins, Vilamaior, Mourentán, A Escarabuña, A Xesteira e Sarela de Abaixo.
* Superan a dimensión máxima da área de expansión (200 metros): Os Currais, Verdía de Arriba-Estación de Verdía-A Eirexe-Quintáns de Verdía, Vilar de Outeiro, Reboredo, Frais, Tras Igrexa, Xulacasa-Codesedas-Correxíns-Marmancou, As Moas de Arriba, Vilamaior, O Sisto-Corexo, Marrociños-Vixoi, Bálsoma e A Escarabuña.
II.5. Determinacións en solo urbanizable:
II.5.1. Atendendo aos principios de utilización racional do solo e de desenvolvemento sostible aos que se refiren os artigos 4, 15, 32 da Lei 9/2002, de conformidade co que indica a resolución da Dirección Xeral de Desenvolvemento Sostible do 2 de xullo de 2007, en cumprimento do disposto no artigo 58 da Lei 9/2002, e en congruencia cos principios que manifesta a memoria do Plan xeral, así como co carácter que este lle outorga ao solo urbanizable non delimitado, o plan debe concretar, nos correspondentes artigos da normativa, medidas para garantir que o desenvolvemento do solo urbanizable non delimitado se axuste, no que á súa componente temporal se refire, ao modelo (compacto e continuo) que o propio Plan xeral manifesta como propio, establecendo as prioridades e podendo condicionarse a delimitación de novos sectores ao desenvolvemento dos xa delimitados no Plan xeral. En todo caso, as medidas que se establezan deberán dar cumprimento ao establecido na disposición transitoria cuarta
da Lei 8/2007, do 28 de maio, de solo.
II.5.2. Nos solos urbanizables non delimitados de uso industrial-terciario, a edificabilidade de 0,45 m2/m2 supera o límite que establece o artigo 46.4º da Lei 9/2002, polo que deben axeitarse as determinacións de modo que se axuste á edificabilidade de uso terciario ao límite de 0,30 m2/m2.
II.5.3. Na execución dos solos urbanizables do PXOU vixente que dispoñen de plan de desenvolvemento aprobado e que o Plan xeral mantén en vigor, haberá que aterse ao disposto no punto 1 d) (segundo parágrafo) da disposición transitoria 1ª da Lei 9/2002.
II.6. Determinacións en solo rústico:
Nos ámbitos dos plans especiais PE-2R, PE-3R, PE-9R e PE-12R, o Plan xeral non establece a categoría de solo rústico na que se encontran incluídos os terreos, en contra do que exixe o artigo 53.1º b) da Lei 9/2002, polo que deberán emendarse os planos de ordenación de modo que esta determinación obrigatoria quede correctamente establecida.
II.7. Cálculo do aproveitamento tipo das áreas de repartición:
No cálculo dos aproveitamentos tipo das áreas de repartición non se tiveron en conta (no caso de existir, como por exemplo ocorre co viario en diversas áreas de repartición) as superficies dotacionais existentes que a ordenación prevista manteña, para efectos de deducilas tal como expresan os artigos 113.1º e 114 da Lei 9/2002.
Así mesmo, en diversas áreas de repartición empregáronse incorrectamente os coeficientes de ponderación. Lémbrase que segundo o artigo 113.3º da Lei 9/2002, o coeficiente de valor a unidade se lle debe asignar ao uso característico da área de repartición, polo que se deben revisar os coeficientes determinados no Plan xeral.
II.8. Documentación integrante do plan:
II.8.1. Nas fichas dos seguintes núcleos rurais non figura o dato de consolidación: O Eixo de Arriba, O Castro de Busto, Nemenzo de Arriba, O Bargo. Atópanse casos de núcleos nos que este dato de consolidación non reflicte a realidade que se observa na cartografía, dado que nas fichas se declaran coeficientes do 100% e 80% cando a existencia de parcelas vacantes evidencian porcentaxes moito menores.
II.8.2. Detectáronse as seguintes cuestións formais que cómpre emendar:
* Non se identifica o ámbito do PE-8R nos planos de ordenación.
* O ámbito grafado na ficha da área de solo urbano non consolidado P.6a non coincide co que aparece nos planos de ordenación.
II.8.3. A delimitación correspondente ao SUNP-27 do vixente PXOU non se axusta ao ámbito do Plan parcial aprobado definitivamente.
II.9. Condicións impostas pola resolución de inviabilidade de sometemento a avaliación ambiental estratéxica:
De acordo co contido da resolución da Dirección Xeral de Desenvolvemento Sostible da Consellería de Medio Ambiente e Desenvolvemento Sostible do 2 de xullo de 2007, pola que se declara a inviabilidade de someter o PXOM ao proceso de avaliación ambiental estratéxica, deben introducirse no Plan xeral as seguintes correccións:
-A normativa do Plan xeral deberá expresar nas súas respectivas fichas normativas, como condición para a tramitación dos plans de desenvolvemento previstos, o seguinte:
* A necesidade de obter o previo informe favorable de Augas de Galicia, en canto á dispoñibilidade de auga e ás garantías para o saneamento das augas residuais.
* Incorporar un estudo no que se reflictan as liñas de máxima avenida extraordinaria en período de retorno de cincocentos anos, se considere a modificación dos caudais producida polo máximo desenvolvemento do planeamento, as seccións representativas das canles e os elementos singulares que afecten a capacidade de transporte.
* Incorporar un estudo para a prevención da contaminación acústica no seu ámbito de actuación, así como os correspondentes mapas de ruído para o cumprimento das medidas preventivas recollidas na lexislación sectorial.
* O planeamento de desenvolvemento das zonas de uso industrial deberá incorporar un estudo xustificativo de que non se producen superacións dos valores límite de contaminación no aire.
* A obriga de soterrar as liñas de alta tensión que afectan ámbitos de desenvolvemento. En caso de que esta solución non fose viable, o plan xeral deberá definir corredores para liñas de alta tensión, clasificados como solo rústico de protección de infraestruturas.
-Nos ámbitos clasificados como solo urbano ou solo de núcleo rural nos que exista risco de inundación, deberán quedar expresamente reflectidas na normativa do Plan xeral a obriga de adoptar as medidas preventivas necesarias (como obras de paso, estabilización e revexetación de noiros, etc.).
-A normativa do plan debe recoller medidas encamiñadas a conservar, restaurar e manter as canles do termo municipal do xeito máis natural posible, evitando calquera tipo de canalización ou regularización do trazado, así como as actividades que deterioren o dominio público hidráulico.
Segundo.-Considerando que as deficiencias expostas anteriormente só afectan a áreas ou determinacións tan concretas que, prescindindo delas o Plan xeral pódese aplicar con coherencia, de conformidade co disposto no artigo 85.5º a) da Lei 9/2002, de ordenación urbanística e protección do medio rural de Galicia, procede a aprobación definitiva parcial do Plan xeral de ordenación municipal de Santiago de Compostela; deixando en suspenso as áreas e determinacións obxecto de reparos, ata que o concello emende as deficiencias e lle remita a esta Consellería un documento refundido e corrixido para a súa aprobación definitiva.
Terceira.-De conformidade co disposto no artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal lle corresponde á conselleira de Política Territorial, Obras Públicas e Transportes.
Por todo o anterior,
DISPOÑO:
Primeiro.-Aprobar definitivamente de forma parcial o Plan Xeral de Ordenación Municipal do Concello de Santiago de Compostela, de conformidade co disposto na letra a) do número 5 do artigo 85 da Lei 9/2002, do 30 de decembro, de ordenación urbanística e protección do medio rural de Galicia, deixando en suspenso as áreas e determinacións obxecto de reparos no corpo desta orde, ata que o concello emende as deficiencias e lle remita a esta consellería un documento corrixido para a súa aprobación definitiva.
Segundo.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do Plan Xeral de Ordenación Municipal aprobado definitivamente.
Terceiro.-Contra esta orde, que pon fín á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Cuarto.-Notifíquese esta orde ao concello e publíquese no Diario Oficial de Galicia.
Santiago de Compostela, 3 de outubro de 2007.
María José Caride Estévez
Conselleira de Política Territorial, Obras Públicas
e Transportes